TFG ชี้พันธมิตรญี่ปุ่นหนุนส่งออกไก่ฉลุย-ย้ำเป้ารายได้ปีนี้โตทะลุ 25%
TFG ชี้พันธมิตรญี่ปุ่นหนุนส่งออกไก่ฉลุย-ย้ำเป้ารายได้ปีนี้โตทะลุ 25%
21 พ.ย. 2559

นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการบริษัทไทยฟู้ดส์ กรุ๊ป จำกัด (มหาชน) หรือ TFG เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า จากกรณีเกาหลีใต้อนุมัตินำเข้าไก่สดแช่แข็งจากไทยในรอบ 12 ปี ตั้งแต่วันที่ 9 พฤศจิกายน 2559 เป็นต้นไปนั้น นายเชิดศักดิ์ กล่าวว่า “บริษัทมีการทำตลาดล่วงหน้าไปแล้ว แต่ยังคงไม่ได้ผลประโยชน์โดยตรงทันที คงต้องรอสักระยะนึง เพราะว่าตลาดในตอนนี้มีการแข่งขันที่สูง แต่ทางบริษัทชำนาญตลาดญี่ปุ่นและทำมานาน โดยสัดส่วนการส่งออกของบริษัทกับญี่ปุ่นมีประมาณ 65% ซึ่งตลาดญี่ปุ่นก็ครองตลาดเกาหลีอยู่ เพราะฉะนั้นการที่มีพันธมิตรญี่ปุ่นก็ช่วยให้บริษัทสามารถนำไก่สดแช่แข็งเข้าเกาหลีได้ง่ายขึ้น ซึ่งคาดว่าจะเห็นผลประมาณไตรมาส 2/60 เป็นต้นไป”
ทั้งนี้ผลการดำเนินการในช่วงไตรมาส 3/59 กลับมาพลิกกำไร เนื่องจากบริษัทมีการลดต้นทุนและเพิ่มประสิทธิภาพให้มากขึ้น ซึ่งบริษัทลดต้นทุนด้วยการทำงานเป็นกลุ่ม, ปรับโครงสร้างของพนักงานให้เข้าสู่ตำแหน่งใหม่ที่มีความรับผิดชอบมากขึ้น และหยุดการรับพนักงานใหม่ที่ไม่จำเป็น ทำให้ค่าใช้จ่ายในการบริหารของบริษัทจึงลดลง 25%
ส่วนแผนการดำเนินงานในช่วงที่เหลือของปีนี้ บริษัทยังคงตั้งเป้าหมายรายได้ขยายตัวไม่ต่ำกว่า 25% โดยในส่วนของกำไรรวมมีโอกาสทำสถิติสูงสุดใหม่ต่อเนื่อง โดยการควบคุมปัจจัยภายในด้วยการลดต้นทุนและเพิ่มประสิทธิภาพการผลิตให้ครบวงจรมากยิ่งขึ้น ซึ่งในช่วงที่ผ่านมา TFG ได้ขยายการขายต่อเนื่องเข้าสู่ลูกค้ารายใหญ่ของกลุ่มฟู้ดส์เซอร์วิส และขยายการขายทั้งไก่แพ็ก และชิ้นส่วนสุกร เข้าสู่ตลาดโมเดิร์นเทรดขนาดใหญ่ โดยขยายการลงทุนในโรงงานชำแหละสุกรที่ขอนแก่น และชลบุรี อย่างต่อเนื่อง เพื่อรองรับการขยายรอบเลี้ยงสุกร
 
อนึ่งผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 531.71 บาท หรือมีกำไรสุทธิ 0.10 บาทต่อหุ้น จากช่วงเดียวกันของปีก่อนชาดทุนสุทธิ 276.02 ล้านบาท หรือมีขาดทุนสุทธิ 0.07 บาทต่อหุ้น
 